На основу члана 41a став 2. Закона о заштити природе („Службени гласник РСˮ, бр. 36/09, 88/10, 91/10-исправка и 14/16) и члана 42. став 1. Закона о Влади („Службени гласник РСˮ, бр. 55/05, 71/05-исправка, 101/07, 65/08, 16/11, 68/12 - УС, 72/12, 7/14 - УС и 44/14),

Влада доноси

УРЕДБУ

О ПРОГЛАШЕЊУ ПАРКА ПРИРОДЕ „РАДАНˮ

Члан 1.

Део планинског подручја Радан у јужној Србији, ставља се под заштиту као Парк природе „Радан”, које се сврстава у I категорију заштићеног подручја међународног и националног, односно изузетног значаја, (у даљем тексту: Парк природе „Радан”).

Члан 2.

Парк природе „Раданˮ ставља се под заштиту ради очувања геолошке, биолошке и предеоне разноврсности, а нарочито очувања разноврсних облика вулканског рељефа; Лецко андезитског масива, највишег и највећег вулканског комплекса у Србији (клисуре: Велике Косанице, Гајтанске реке, Боринске реке и Соколов вис); хидролошких и хидрогеолошких појава (бифуркација Деливоде, термоминералне воде Пролома); шумских станишта на прелазу између котлина и брдско-планинских терена на дисецираном рељефу са комадима андезитских стена рефугијалног карактера, од појаса заједница врбе и тополе (*Salici-Populetum albae*), климазоналних заједница сладуна и цера (*Quercetum farnetto-cerris*), термофилних китњаковових заједница (*Quercetum montanum moesiacum*), китњаково-грабових заједница (*Querco-Carpinetum serbicum*), мезофилних букове шуме (*Fagetum montanum moesiacum*), реликтних полидоминантних и осиромашених шумских заједница са мечјом леском (*Corylus colurna* L.) и кавкаском липом (*Tilia caucasica* Rupr.) и заједница јавора и граба (*Aceri-Carpinetum betuli)* у контактном делу између храстовог и буковог појаса; станишта и популације дивље флоре (751 биљном врстом), а посебно мезијских ендемита (*Pulsatilla montana* ssp. bulgarica, *Pastinaca hirsuta*, *Armeria rumelica* и *Sedum stefco)*; станишта и популација дивље фауне, посебно птица (црна рода, орао кликташ, сури орао, патуљасти орао, сиви соко, прдавац, буљина, легањ), сисара (ендемичне врсте македонска волухарице и шареног твора), риба (поточна пастрмка, двопругаста уклија, поточна мрена, кркуша, клен, вијун и гргеч), водоземаца и гмизаваца; карактеристичних природних предела и културнo-историјског наслеђа специфичног по времену настанка, степену очуваности и културној вредности.

Члан 3.

Парк природе „Радан” налази се на територији општине Куршумлија, Бојник, Лебане, Медвеђа и Прокупље, укупне површине 41.312,66 ha од чега је у државној својини 17.580,33 h, односно 42,56 % укупне површине заштићеног подручја и у приватној својини 23.719, 84 ha, односно 57,44 % укупне површине заштићеног подручја.

Опис границе и графички приказ Парка природе „Раданˮ дати су у Прилогу, који је одштампан уз ову уредбу и чини њен саставни део.

Члан 4.

На подручју Парка природе „Радан” успостављају се режими заштите I, II и III степена.

Режим заштите I степена, укупне површине 1077,52 ha, односно 2,61% од укупне површине заштићеног подручја, обухвата локалитете:

1. ,,Пролом”;
2. ,,Рипиводе” ;
3. ,,Петровац”.

Режим заштите II степена, укупне површине 3.886,50 ha, односно 9,41% од укупне површине заштићеног подручја, обухвата локалитете:

1. ,,Рударе –Девојачки крш”;
2. ,,Соколовицаˮ;
3. ,,Раданˮ;
4. ,,Горњи Гајтан”;
5. ,,Петрова Гора - Деливода”;
6. ,,Гајтанска врата”;
7. ,,Брестовачко језеро”;
8. ,,Свињиште”;
9. ,,Заграђе”.

Режим заштите III степена, обухвата површину од 36,348,64 ha, односно (87,98%) подручја.

Члан 5.

На површинама на којима је утврђен режим заштите I степена забрањује се:

1. коришћење природних ресурса;
2. изградња објеката и
3. извођење било каквих радова и активности.

На површинама на којима је утврђен режим заштите I степена ограничавају се радови и активности на:

1. научна истраживања и праћење природних процеса;
2. контролисану посету у образовне, рекреативне и културне сврхе;
3. обележавање границе и
4. спровођење заштитних, санационих и других неопходних мера у случају болести и пренамножења одређених биљних и животињских врста, пожара, природних непогода, удеса, реконструкције, санације, као и одржавање постојећих објеката од посебног значаја као што су постојећи објекти електроенергетске мреже и мреже за транспорт и дистрибуцију природног гаса.

Члан 6.

Осим забрањених радова и активности које су утврђене Законом о заштити природе, на површинама на којима је утврђен режим заштите II степена забрањује се:

1. извођење радова који могу довести до оштећења објеката геонаслеђа;
2. слободно испуштање отпадних и загађујућих вода у водотоке;
3. промена намене водног земљишта;
4. пренамена површина на којима се налазе влажна станишта;
5. паљење ватре, осим на местима одређеним за ту намену;
6. уништавање и сакупљање строго заштићених дивљих биљних и животињских врста и гљива;
7. чиста сеча шума у циљу реконструкције;
8. постављање табли и других обавештења на стаблима;
9. потреба свих недозвољених средстава за лов рибе (нпр. креч, хлор, конопља, експлозив, струја, мреже и др);
10. узнемиравање птица у периоду размножавања (март-јул);
11. уништавање гнезда птицa;
12. испаша у шумама и шумском земљишту и
13. изградња нових јавних путева, осим у функцији ревитализације и одржавања постојећих шумских и јавних путева.

Осим ограничења која су утврђена Законом о заштити природе, на површинама на којима је утврђен режим заштите II степена ограничавају се радови и активности на:

1. извођење хитних и неопходних санационих шумских радова после акцидентних ситуација приликом ветролома, ветроизвала, пожара, појаве биљних и животињских болести и пренамножавања штеточина;
2. спровођење одговарајућих мера противпожарне и против ерозионе заштите;
3. одрживо управљање шумама и шумским земљиштем утврђеним у шумским плановима и основама којима се обезбеђује одржавање постојећих и повећање површина под шумама и побољшање њиховог састава, структуре и здравственог стања у складу са условима заштите природе;
4. сакупљање заштићених дивљих биљних и животињских врста и гљива које су под контролом коришћења и промета;
5. санитарни лов, заштиту и унапређење популација ловне дивљачи, као и спровођење мера на побољшању њихових станишта, у складу са планом управљања и ловном основом;
6. изградње мањих објеката за презентацију природних и традиционалних вредности у складу са потребама екотуризма;
7. сакупљање и транспорт неопасног отпада;
8. предузимање мера и активности заштите акватичних екосистема од свих видова загађења, промена хидролошког режима и квалитета воде и деградације водених станишта и

9) изградња водозахвата или дубоких бушотина издвојених за потребе појединачних домаћинстава.

Члан 7.

Осим забрањених радова и активности које су утврђене Законом о заштити природе, на површинама на којима је утврђен режим заштите III степена забрањује се:

1. уништавање и сакупљање строго заштићених дивљих биљних и животињских врста и гљива;
2. изградња стамбених, економских и помоћних објеката пољопривредних домаћинстава и викенд објеката изван грађевинских подручја утврђених посебним планским и урбанистичким документима, односно градња објеката пољопривредних домаћинстава изван постојећих грађевинских парцела до доношења тих докумената;
3. преоравање земљишта, крчење и сеча шума и обављање других радњи на местима и на начин који могу изазвати процесе водне ерозије;
4. одлагање и бацање смећа и отпадних материјала изван места одређених за ту намену;
5. порибљавање које није у складу са програмом управљања рибарским подручјем;
6. изградња објеката или извођење других радова којима се угрожава непосредно окружење непокретних културних добара и добара под претходном заштитом, односно, који нису у функцији заштите, уређења и презентације комплекса;
7. обављање било каквих радова на непокретном културном добру и у његовој непосредној околини без претходно прибављених услова и сагласности надлежне службе за заштиту споменика културе и природе.

Осим ограничења која су утврђена Законом о заштити природе, на површинама на којима је утврђен режим заштите III степена ограничавају се радови и активности на:

1. сакупљање заштићених дивљих биљних и животињских врста и гљива које су под контролом коришћења и промета;
2. одржавање оптималне бројности и здравственог стања популација ловних врста;
3. заштиту, управљање, лов, коришћење популација дивљачи у ловишту, очување и предузимању мера на унапређењу станишта дивљачи, као и на заштиту, уређивање и одржавање ловишта;
4. заштиту сливних подручја бујичних водотокова применом техничких, биотехничких и биолошких мера у складу са режимом заштите;
5. вршење експлоатације минералних сировина;
6. чишћење корита водотокова од вегетације и наноса у циљу очувања пропусне моћи, а по потреби и продубљивање корита (само тамо где је то неопходно, због спречавања могућих поплава), по претходно прибављеним условима заштите природе;
7. истраживање до сада недовољно проучених локалитета на начин и под условима заштите природе;
8. очување и унапређивање културно-историјског наслеђа;
9. развој и популаризацију етнолошког наслеђа и других културно-историјских вредности;
10. уређивање подручја и изградњу објеката на начин и под условима који не нарушавају културно-историјске вредности;
11. уређење и презентацију створених вредности подручја под стручним надзором завода за заштиту споменика културе и заштите природе;
12. сечу и уклањање дрвећа, жбуња и остале вегетације у сврхе археолошких ископавања материјалних остатака на локалитету уз претходно прибављене услове заштите природе у складу са Законом о заштити природе;
13. истраживачке радове и уређење са минималном употребом механизације ради не нарушавања амбијенталних вредности културно-историјских локалитета и
14. уношење нових садржаја: објеката, пешачке стазе, информативне табле и др. само на начин и уколико они доприносе заштити, односно презентацији комплекса, уз услове и сагласност надлежне службе заштите.

Члан 8.

На подручју Парка природе „Раданˮ обезбеђују се опште мере заштите и унапређења геолошке и биолошке разноврсности:

1. очување специфичних геоморфолошких творевина: клисуре Косанице, Боринске реке, клисуре Гајтанске реке, вулканских облика рељефа Соколовог виса и др;
2. очување хидрогеолошких и хидролошких феномена: бифуркације Деливоде, водопада на Боринској реци и термоминералне воде Пролом бање, посебно алкалне изворе који представљају вредност од међународног значаја;
3. на подручју Парка природе „Раданˮ са аспекта заштите и одрживог коришћења геолошке разноврсности треба:

(1) обезбедити санацију простора на којима су покренути инжењерско-геолошки процеси и појаве као што су нестабилност тла, ерозија и друге,

(2) спречити просецање путева који су управни на изохипсе чиме се отвара и поспешује процес јаружања и даље девастације вегетације,

(3) санирати мала локална позајмишта камених агрегата,

(4) спречити самоиницијативно каптирање извора, а пре свега мале издашности и дифузног истицања,

(5) забранити изградњу мини хидроелектрана на подручју другог и трећег режима заштите прибранског типа, као и мини хидроелектране са цевоводима велике дужине (дужи од 300 m),

(6) извршити анализу стања објеката геонаслеђа и направити план презентације и туристичке понуде,

(7) извршити заштиту трагова старог рударења;

1. примена мера заштите и унапређењa у складу са законом којим се уређује заштитa животне средине, заштита природе, шумарство, ловство, заштита и одрживо коришћења рибљег фонда, као и општеприхваћеним правилима међународног права и потврђеним међународним уговорима;
2. очување аутохтоне шумске вегетације, хоризонталне и вертикалне структурираности шума. Тежња је ка максималном унапређењу „високихˮ шумских састојина и интензивном превођењу постојећих састојина у изданачким шумама у високи узгојни облик, очување старих стабала, стабала домаћих сорти воћкарица и вегетације у нижим спратовима као важних станишта животињских врста и санација деградираних шумских комплекса;
3. очување аутохтоних комплекса под пашњацима и ливадама да би се сачували карактеристични елементи флоре и фауне, мозаичност и разноврсност предела. Стимулисати испашу стоке и редовно кошење ливада кошаница, што је од великог значаја за очување станишта многих врста, превасходно птица и сисара;
4. очување влажних станишта;
5. праћење стања и степена очуваности дивљих врста флоре и фауне и њихових станишта, приоритетних типова станишта, еколошки значајног подручја и еколошких коридора;
6. спровођење мера заштите, очувања и унапређења врста, њихових популација, природних станишта и екосистема;
7. развијање етно-туризма на природним потенцијалима у складу са утврђеним мерама и режимом заштите из ове уредбе уз укључивање сеоских домаћинстава у туристичку понуду и снабдевање туристичких објеката квалитетном храном;
8. развијање пољопривреде на принципима одрживог развоја;
9. укључивање локалног становништва у развојне пројекте усмерене на органску производњу хране;
10. спровођење сакупљања лековитих и јестивих дивљих биљних врста и гљива на начин којим се обезбеђује трајни опстанак врста, њихових станишта и животних заједница ради одрживог коришћења и очувања природних ресурса;
11. организовање обуке и информисање берача, откупљивача и осталих корисника о правилном начину сакупљања лековитих и јестивих дивљих биљних врста и гљива;
12. успостављање контролисаног плантажног гајења лековитих и јестивих дивљих врста биљака и гљива које се могу гајити у култури и
13. организовање едукација локалног становништва о потенцијалним могућностима заштићеног подручја у функцији локалног еколошког развоја и подизања свести јавности о значају заштите, очувања и унапређења геолошке и биолошке разноврсности Парка природе „Раданˮ.

Члан 9.

Парк природе „Радан” поверава се на управљање Јавном предузећу „Србијашуме” (у даљем тексту: Управљач).

Члан 10.

У обављању законом утврђених послова управљања заштићеним подручјем, Управљач је нарочито дужан да:

1. управља заштићеним подручјем на начин који омогућава да се у потпуности спроведу прописане мере и режим заштите ради очувања и унапређења заштићеног подручја;
2. спроводи мере и активности на праћењу и управљању популацијама строго заштићених и заштићених врста биљака, животиња и гљива које се налазе на заштићеном подручју у складу са Законом о заштити природе и посебним законима;
3. врши обележавање заштићеног подручја;
4. донесе десетогодишњи план управљања и годишњи програм управљања;
5. обезбеди чуварску службу;
6. донесе акт о унутрашњем реду и чуварској служби;
7. у случају насталих промена које могу уништити или нарушити основну вредност заштићеног подручја обавештава Завод за заштиту природе Србије;
8. обезбеђује услове за спровођење научноистраживачких, образовних, информативно - пропагандних и других активности у складу са законом којим се уређује заштита природе;
9. обезбеђује финансијска средства из сопствених прихода и из накнада за коришћење заштићеног подручја, као и других извора утврђених законом;
10. издаје сагласности и одобрења;
11. прати стање и води евиденцију о природним вредностима, непокретностима и људским активностима и
12. утврђује и наплаћује накнаду за коришћење заштићеног подручја.

Управљач је дужан да изврши упис делатности управљања заштићеним подручјем у складу са прописима којима се уређује класификација делатности у року од 60 дана од дана ступања на снагу ове уредбе.

Члан 11.

Очување, унапређење, одрживо коришћење и приказивање природних и других вредности подручја Парка природе „Радан” спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи кратак приказ стања и циљеве очувања биолошке, геолошке и предеоне разноврсности заштићеног подручја и одрживог коришћења и обнављања природних ресурса и добара и унапређења заштићеног подручја.

План управљања садржи и све елементе управљања делом еколошке мреже у оквиру заштићеног подручја а нарочито смернице за праћење стања еколошке мреже, смернице за заштиту типова станишта и станишта дивљих врста, методе и техничко-технолошка решења са циљем очувања повољног стања еколошки значајних подручја и унапређивања нарушеног стања делова еколошке мреже у складу са Законом о заштити природе, подзаконским актима, овом уредбом и међународним уговорима, као и превентивне мере заштите од пожара у складу са законом који уређује заштиту од пожара и прописима донетим на основу тог закона.

План управљања доноси управљач и доставља на сагласност министарству надлежном за послове заштите животне средине (у даљем тексту: Министарство) најкасније у року од десет месеци од дана ступања на снагу ове уредбе. У поступку давања сагласности на План управљања, Министарство прибавља мишљења министарстава надлежних за послове науке, просвете, културе, рударства и енергетике, пољопривреде, шумарства и водопривреде, грађевине, саобраћаја, просторног планирања, туризма, финансија и одбране. Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који доноси и доставља Министарству на сагласност у року од 30 дана од дана ступања на снагу ове уредбе.

Годишњи програм управљања из става 5. овог члана садржи нарочито: кратак приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршење програма, висине и извора потребних финансијских средстава.

Члан 12.

Управљач је дужан да обезбеди унутрашњи ред и чување заштићеног подручја у складу са правилником о унутрашњем реду и чуварској служби који доноси у року од шест месеци од дана ступања на снагу ове уредбе, а на који се прибавља сагласност Министарства.

Правилник из става 1. овог члана се објављује у „Службеном гласнику Републике Србије”.

Члан 13.

Управљач је дужан да на прописан начин обележи Парк природе „Радан” и његове спољне границе, најкасније у року од 12 месеци од дана ступања на снагу ове уредбе.

Члан 14.

Управљач је дужан да формира дигиталну базу података, односно географски информациони систем о природним и створеним вредностима, непокретностима, активностима и другим подацима од значаја за управљање Парком природе „Радан”, у року од две године од дана ступања на снагу ове уредбе.

Члан 15.

Управљач доноси и доставља Министарству на сагласност акт о накнади за коришћење заштићеног подручја у року од шест месеци од дана ступања на снагу ове уредбе.

Члан 16.

Забране и ограничења прописана овом уредбом не односе се на вршење примењених геолошких истраживања минералних и других геолошких ресурса и активних рударских објеката који су до дана ступања на снагу ове уредбе одобрени од стране надлежних органа.

Забране и ограничења прописана овом уредбом не односе се на војне објекте и комплексе, као и активности које Војска Србије изводи или ће изводити за потребе одбране Републике Србије, као и на објекте и активности Министарства унутрашњих послова.

Члан 17.

Средства за спровођење Плана управљања, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности управљача и из других извора у складу са законом.

Члан 18.

Планови уређења простора, шумске, ловне, пољопривредне и друге основе и програми који обухватају Парк природе „Радан” усагласиће се са Просторним планом Републике Србије, Планом управљања и овом уредбом.

Члан 19.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-9176/2017-1

У Београду, 6. октобра 2017. године

В Л А Д А

ПРЕДСЕДНИК

Ана Брнабић, с.р.